Foto: FAH

KONTROVERZNI predsjednik Udruge specijalne policije Josip Klemm bio je gost HTV-ove emisije "Nedjeljom u dva", voditelja Aleksandra Stankovića. Gostovanje je počelo Klemmovim poklonom pa je tako Stanković primio braniteljski šal i dopisnice.



Nakon Merčepa, dobili smo Klemma



Nakon gostovanja Klemma ostali smo uskraćeni na odgovor na pitanje zašto zapravo danas prosvjeduju branitelji u Savskoj 66. Klemm je kao glavni razlog naveo podatak da se novi Zakon o hrvatskim braniteljima htio pisati - bez branitelja.

Isto tako umjesto odgovora tko su Jugosloveni danas, dobili smo predavanje iz prošlosti. Na pitanje o nošenju uniforme za neaktivne osobe Klemm je provocirao voditelja tvrdeći da nije htio doći na HTV u uniformi samo zato jer bi bio ljepši od Stankovića.



No, saznali smo nešto drugo. Hrvatska je nakon Tomislava Merčepa dobila još jednog političara i branitelja koji o sebi govori - u trećem licu.

Političari su očekivali incident i čekali da ispadnu žrtve



"Gledajte, mnogi su od političara išli u Vukovar samo zato da bi sudjelovali u nekom 'incidentu' pa da onda mogu danima mogu sebe predstavljati kao žrtvu. No, to se nije dogodilo", rekao je Klemm govoreći o nedavnoj Povorci sjećanja u Vukovaru. Odbacio je kritike kako se prodao politici jer nije spriječio državni vrh da uđe u kolonu, a kako se od njega "očekivalo". Klemm kaže kako nije iznevjerio svoje prijatelje.



"Branitelji su samo pozivali na jedinstvo građana i politike. To smo i napravili i to i radimo", naglasio je Klemm.

Razlog za prosvjed Zakon o braniteljima?



Posebno zanimljiv dio emisije bio je onaj kada se Klemm trudio objasniti što je zapravo razlog prosvjeda branitelja u Savskoj 66. Prema njegovim odgovorima ispada da je glavni razlog informacija da se spremao novi Zakon o braniteljima bez da su u radu oko donošenja Zakona sudjelovali sami branitelji. Klemm tvrdi da su branitelji postigli dogovor na jednom sastanku s ministrom Predragom Matićem oko sudjelovanja u stvaranju zakona, no nakon toga Matić ni bilo tko iz Ministarstva im se nije javljao.



"Meni je nakon svega, kao predsjedniku udruge Specijalne policije bila dužnost da pomognem braniteljima. Ja samo to i napravio. Pomogao sam im. Pomogao sam i podići šator", rekao je Klemm dodajući u jednom trenutku da su se branitelji morali pobuniti jer bi opet mogao doći Zakon o hrvatskim braniteljima bez da se branitelja išta pita.

Neka rade svoj posao



"Evo u pisanju Zakona sudjeluje Documenta. Neka sudjeluje ali oni su tu da pokriju civilne stradalnike rata. A branitelji!", pitao se Klemm nadajući se da će "šator u Savskoj" doprinijeti i da hrvatska administracija bude brža i operativnija kada je riječ o braniteljima.

Na izravan upit kako bi to izgledalo da svi Hrvati koji imaju problem s državnom administracijom podižu šatore u Zagrebu, Klemm je odgovorio kako su oni zapravo sa šatorom postigli uspjeh.

"Na ovaj ćemo način nagovoriti administraciju da počne napokon raditi svoj posao!", odgovorio je Klemm dodajući da ne bilo bolnice za branitelje u Zaboku da nije bilo prosvjeda. Klemm je naglasio da se branitelji neće maknuti ispred ministarstva sve dok ne budu smijenjeni ministar i njegovi pomoćnici.

Tekst se nastavlja ispod oglasa

"Nas vrijeđa kad se branitelje stavlja u politički kontekst!", rekao je Klemm.

Rašeta je zbunio Klemma tri puta

Kolega novinar Boris Rašeta imao je svoj prilog u emisiji Nedjeljom u dva, a viđenje ovog poznatog novinara nije se svidjelo Klemmu. Pogotovo dio kada je Rašeta govorio o neprimjerenom nošenju uniforme te legitimnosti samog prosvjeda. Klemm je uporno kolegu novinara nazivao "general Rašeta", tvrdeći da se zbunio.



Klemm je bio zbunjen tri puta.

Kod Sanadera poštovali legitimno izbranu vlast

Klemm tvrdi da branitelji nisu prosvjedovali u vrijeme Ive Sanadera jer se "vjerovali u nevinost generala", kao i da su poštovali legalno izabranu vlast. No, danas prosvjeduju, jer su primorani zbog branitelja i njihova statusa. Klemm danas nije znao objasniti transparent "1991. protiv Jugoslavije, 2014. protiv Jugoslavena" koji stoji u Savskoj 66.



"Radi se idejama ne o etničkoj pripadnosti", rekao je Klemm

Pomagao sam Ciboni

Govoreći o slučaju Cibona Klemm je rekao kako ne može govoriti o detaljima zbog istrage no priznao je da je pomogao Ciboni u slučaju transfera Darija Šarića.



"Moja tvrtka je htjela nešto zaraditi, nažalost Cibona je otišla u stečaj", rekao je Klemm dodajući da je on Ciboni već oprostio dug od 200 tisuća eura. Tvrdi i da će na Trgovačkom sudu dokazati da je njegov ugovor s Cibonom pravovaljan.

Teška nesreća iz 2001. godine

Klemm je opisao svoju tešku padobransku nesreću iz 2001. godine zbog koje se morao odreći svoje karijere u Specijalnoj policiji.



"Bio je to jednostavno splet nesretnih okolnosti. Završio sam u invalidskim kolicima a do tada sam živio aktivnim životom sportaša i specijalca. Morao sam sve promijeniti", ispričao je Klemm koji je odbacio kritike o svom velikom bogatstvu. Tvrdi da se ne opterećuje novcima već mu je jedino važno da djelatnicima isplaćuje plaće.